Pakuotės lapelis: informacija vartotojui

PERSEN FORTE kietosios kapsulės
valerijonų  sausasis alkoholinis ekstraktas, melisų lapų
sausasis ekstraktas, pipirmėčių lapų sausasis ekstraktas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti.
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 14 dienų Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra PERSEN FORTE ir kam jis vartojamas
2.	Kas žinotina prieš vartojant PERSEN FORTE
3.	Kaip vartoti PERSEN FORTE
4.	Galimas šalutinis poveikis
5.	Kaip laikyti PERSEN FORTE
6.	Pakuotės turinys ir kita informacija


1. Kas yra PERSEN FORTE ir kam jis vartojamas 

PERSEN FORTE – augalinės kilmės vaistas, sukeliantis švelnų raminamąjį poveikį. Jo sudėtyje yra valerijonų šaknų, melisos lapų ir pipirmėčių lapų ekstraktų. Vaistinių valerijonų šaknų ekstrakte esančios veikliosios medžiagos sukelia raminamąjį poveikį, mažina nervinės įtampos simptomus ir nemigos atveju padeda užmigti. Vaistinių melisų ir pipirmėčių lapų ekstraktuose esančioms veikliosioms medžiagoms yra būdingas raminamasis poveikis. 

PERSEN FORTE vartojamas laikinos nedidelės nervinės įtampos mažinimui ir (arba) laikinai pasunkėjusio užmigimo lengvinimui. 

Jeigu 14 dienų Jūsų savijauta nepagerėjo arba net pablogėjo, kreipkitės į gydytoją.


2. Kas žinotina prieš vartojant PERSEN FORTE

PERSEN FORTE vartoti draudžiama:
· jeigu yra alergija veikliosioms medžiagoms arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti PERSEN FORTE.

Vaikams ir paaugliams
PERSEN nėra skirtas jaunesniems kaip 12 metų vaikams ir paaugliams. 

Kiti vaistai ir PERSEN FORTE
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. 

PERSEN FORTE sąveikos su kitais vaistais nenustatyta. Vaisto vartoti kartu su sintetiniais raminamaisiais vaistais nerekomenduojama.

PERSEN FORTE vartojimas su alkoholiu
Su alkoholiniais gėrimais PERSEN FORTE vartoti nerekomenduojama. 

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Šio vaisto saugumas nėštumo ir žindymo laikotarpiu yra nenustatytas. Dėl atsargumo nerekomenduojama vartoti PERSEN FORTE nėštumo ir žindymo laikotarpiais. 

Vairavimas ir mechanizmų valdymas
PERSEN gebėjimą vairuoti ir valdyti mechanizmus veikia vidutiniškai. Turite nevairuoti ir nedirbti su įrengimais, jeigu esate paveiktas. 

PERSEN FORTE sudėtyje yra laktozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą. 


3. Kaip vartoti PERSEN FORTE

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Suaugusiesiems ir vyresniems nei 12 metų vaikams: 
· esant nervinei įtampai, rekomenduojama gerti po 2 kapsules 2 kartus per parą;
· palengvinti užmigimui, rekomenduojama gerti po 2 kapsules 1 valandą prieš miegą.

Kapsulę reikia nuryti užsigeriant nedideliu kiekiu vandens, nepriklausomai nuo valgymo laiko.

PERSEN FORTE pradeda veikti palaipsniui. Kad gydymo veiksmingumas būtų optimalus, vaisto rekomenduojama gerti mažiausiai 14 dienų. Gydymo trukmė neribojama. 

Ką daryti pavartojus per didelę PERSEN FORTE dozę?
Vienkartinė 20 g vaistinių valerijonų šaknų dozė (atitinka maždaug 42 kapsules) gali sukelti nepavojingų simptomų: silpnumą, pilvo raižymą, spaudimą krūtinėje, nerimą, rankų drebėjimą, vyzdžių išsiplėtimą. Šie reiškiniai išnyksta per 24 valandas.

Pavartojus per didelę dozę, reikia nedelsiant kreiptis į gydytoją. 

Pamiršus pavartoti PERSEN FORTE
Pamiršus pavartoti kapsulių, jų reikia išgerti kiek galima greičiau, tačiau jeigu yra beveik laikas gerti kitą dozę, pamirštą dozę reikia praleisti ir toliau vaisto vartoti taip, kaip įprasta.
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. 

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· šleikštulys (pykinimas);
· pilvo diegliai.
Šie simptomai gali pasireikšti išgėrus valerijonų šaknų preparatų.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. Kaip laikyti PERSEN FORTE

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 oC temperatūroje. 
Laikyti gamintojo pakuotėje, kad vaistas būtų apsaugotas nuo drėgmės.

Ant dėžutės po ,,EXP“ ir lizdinės plokštelės nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką. 


6. Pakuotės turinys ir kita informacija

PERSEN FORTE sudėtis
· Veikliosios medžiagos yra  valerijonų  sausasis alkoholinis ekstraktas, melisų lapų sausasis ekstraktas, pipirmėčių lapų sausasis ekstraktas.
Kiekvienoje kietojoje kapsulėje yra:
· 87,5 mg Valeriana officinalis L.s.l., radix (valerijonų šaknų) sausojo alkoholinio ekstrakto (4-7:1), ekstrahentas 70 % (V/V) etanolis;
· 17,5 mg Melissa officinalis L., folium ( melisų lapų) sausojo ekstrakto (3-6:1), ekstrahentas 50 % (V/V) etanolis;
· 17,5 mg Mentha piperita L., folium (pipirmėčių lapų) sausojo ekstrakto (3-6:1), ekstrahentas 40 % (V/V) etanolis.
· Pagalbinės medžiagos yra: 
Kapsulės turinys: lengvasis magnio oksidas, magnio stearatas, laktozė monohidratas, talkas, bevandenis koloidinis silicio dioksidas. 
Kapsulės korpusas: želatina, titano dioksidas (E171), geltonasis geležies oksidas (E172), raudonasis geležies oksidas (E172).

PERSEN FORTE išvaizda ir kiekis pakuotėje
Kietoji kapsulė, kurios korpusas ir dangtelis yra rausvai rudos spalvos, pripildyta rudomis margomis granulėmis ar presuotais milteliais.  
Kartono dėžutėje yra dvi lizdinės plokštelės po 10 kietųjų kapsulių.

Registruotojas
Zentiva, k.s.
U kabelovny 130
Dolní Měcholupy
102 37 Praha 10
Čekija

Gamintojas
ADIPHARM EAD 
130 Simeonovsko shose Blvd. 
Sofia 1700 
Bulgarija

Šis pakuotės lapelis paskutinį kartą peržiūrėtas 2024-12-18.

